LEI AV Å VÆRE SLITEN?

Få ny energi med balanse i stoffskiftet

Originaltittel:

Få styr på dit stofskifte ©

Inger Mann Forbes og Else Marie Juhl Thomsen

Published by agreement with Politikens Forlag, JP/Politikens Hus A/S

ISBN 978-82-8311-031-9

Forlaget Lille Måne © 2018

Forlaget Lille Måne AS, Welhavens gate 2, 0166 OSLO

www.lillemane.no – forlegger@lillemane.no

Telefon 22 43 10 70

Sats: Hamar Maskinsetteri

Omslagsdesign: Tom Christian Henriksen, Goldspot

Trykk: GPS group, Slovenia

Oversatt av: Ida M. Andenæs

Det må ikke kopieres fra denne boken i strid med åndsverkloven eller avtaler om kopiering inngått med KOPINOR. Ved utdrag i artikler, aviser, på nettet eller annet, må kildehenvisning tydelig fremkomme.

Ta kontakt med forlaget for tillatelser og instruksjoner.

Før du gjør store endringer i ditt kosthold eller tar i bruk nye kosttilskudd, vitaminer og mineraler, vil forfatterne og forlaget anbefale at du konsulterer din fastlege eller annen behandler/lege med tilstrekkelig erfaring. Denne boken bygger på publisert forskning innenfor fagområdet, samt forfatternes personlige kliniske erfaringer. Innholdet er forfatternes holdninger og meninger, basert på forskningsartiklene i litteraturlisten og egen erfaring fra klinisk praksis.

Innholdsfortegnelse

INNLEDNING

FASE 1

Forstå ditt stoffskifte

FASE 2

Finn årsaken til ubalansen i stoffskiftet ditt

FASE 3

Få stoffskiftet ditt tilbake i balanse – i åtte trinn

TRINN 1: Slik reduserer du stress

TRINN 2: Slik spiser du deg til et bedre stoffskie

TRINN 3: Slik styrker du fordøyelsen din

TRINN 4: Slik forbedrer du søvn og mosjon

TRINN 5: Pass på! Skadelige stoffer

TRINN 6: Slik endrer du tankemønstrene dine

TRINN 7: Slik behandler du autoimmunitet

TRINN 8: Slik kommer du fra tanke til handling – og holder motivasjonen oppe

Tigerspranget ligger i de små skrittene

Lykke til!

Ditt overblikk over boken

Litteratur

Register

Denne boken gir deg kunnskap, inspirasjon og konkrete verktøy for å bli kvitt slitenheten og trøttheten, og vil hjelpe deg enten du har fullt utviklet stoffskifte sykdom eller har høyt eller lavt stoffskifte. Denne boken vil også være svært nyttig for deg som vil lære mer om hvordan kroppens energiomsetning fungerer, og bare trenger mer energi i hverdagen.

Kjære leser!

Bare ta deg sammen, da vel! Denne beskjeden har du sikkert hørt fra andre, eller sagt til deg selv når du er fullstendig utkjørt, trett og nedtrykt og ikke har kunnet rikke deg fra plassen – bokstavelig talt så vel som i overført betydning.

Eller hva med: Gå ned i vekt, så får du det bedre! Men hva om du ikke kan styre vekten din? En vekt som går opp og ned som en annen jo-jo selv om du spiser som du pleier å gjøre, eller forsøker deg på alskens slankekurer. Kanskje opplever du også at bare tanken på å skulle være sosial eller delta i aktiviteter utover det aller mest nødvendige trekker energien ut av deg og etterlater deg fullstendig tappet og utslitt. Utover et redusert velvære står livskvaliteten din på spill når tretthet og forandringer i utseendet som hårtap, hudproblemer og oppblåsthet hemmer ditt sosiale liv.

Et stoffskifte i ubalanse har flere stygge ansikter i form av symptomer som gjør hverdagen din alt fra mindre behagelig til desidert utålelig, og flere symp tomer enn de nevnte kan enkelt legges til listen, for eksempel ømme og trette muskler, manglende konsentrasjonsevne, dårlig søvn og fordøyelse og menstruasjonsbesvær.

Du er ikke alene

Slitenhet, utmattelse og stoffskifteproblemer er sykdommer som øker i hele Skandinavia. Om det kan være en trøst, sier statistikkene at du ikke er alene. Ifølge Det Nationale Forskningscenter for Arbejdsmiljø i Danmark lider cirka 15 prosent av den voksne befolkningen av sykdommer i skjoldbruskkjertelen, det vil si høyt eller lavt stoffskifte. I tillegg kommer alle dem som går rundt uten diagnose. Flere kvinner enn menn får stoffskifteproblemer, men felles for begge kjønn er det slik at risikoen stiger med alderen. I Norge er det ikke stort bedre: Over 16 % av alle kvinner har en eller annen form for nedsatt skjoldbruskkjertelfunksjon, og nær 6 % av den mannlige befolkningen. Med andre ord en folkesykdom som vokser i omfang. Og tallene vokser skremmende raskt. Slitenhet er som regel det første symptomet som melder seg, og er en av de vanligste årsakene til at man avlegger fastlegen et besøk.

Men nei, det er nok ikke den største trøsten for deg at du har mange lidelsesfeller, for det er din kropp og din hverdag som ikke fungerer. Det fine ved ikke å være alene er imidlertid at det da er en sjanse for at det blir mer oppmerksomhet rundt problemene.

Det Nationale Forskningscenter for Arbejdsmiljø i København avsluttet i januar 2014 et doktorgradsprosjekt om arbeidsevnen hos personer med stoffskiftesykdommer. Her konkluderes det med at stoffskiftesykdommer medfører et bredt spekter av fysiske og psykiske symptomer som nedsetter livskvaliteten og arbeidsevnen hos den som er rammet. Konklusjonen kommer kanskje ikke som en stor nyhet for alle oss som allerede lider av en stoffskiftesykdom, men at mykere verdier som velvære og livskvalitet begynner å inkluderes i helseforskningen, er en veldig god nyhet som peker i retning av at den konvensjonelle legebehandlingen er på vei til å bli bredere, dypere og mer pasientvennlig når det gjelder diagnostisering og behandling av stoffskiftesykdommer. I dag er det overveiende tale om symptombehandling, og den egentlige årsaken til stoffskifteproblemer problematiseres sjelden. Det er med stor sannsynlighet grunnen til at så mange mennesker får betydelig nedsatt livskvalitet og arbeidsevne når de får en stoffskiftelidelse. Mantraet som går gjennom denne boken, er derfor dette:

Det er årsaken til symptomene som skal finnes og fjernes. Først da kan det bli orden på stoffskiftet. Da blir du mindre sliten, og energien og kreftene kan komme tilbake. Det kan være en lang og kronglete vei til å finne ut hvorfor du har fått disse plagene, så vær forberedt på en smule tålmodighet.

Symptombehandling versus årsaksbehandling

En av utfordringene for konvensjonell behandling er at problemer med stoffskiftet viser seg med mange forskjellige symptomer, deriblant tretthet, nedtrykthet, manglende evne til å tenke klart, hårtap, fordøyelsesproblemer, ømme muskler og ledd, samt ved at symptomene ofte dukker opp som en kaskade av problemer.

Blir du primært behandlet på symptomnivå, risikerer du at bare en del av problemet behandles. Et dårlig stoffskifte kan for eksempel være årsaken til en depresjon, og da er det stoffskiftet som må behandles – ikke depresjonen, som bare er et symptom. Et dårlig fungerende stoffskifte kan også føre til dårlige kolesterolverdier og hjerteproblemer. Også her er det stoffskiftet, og ikke kolesterolet (symptomet), som skal behandles.

Det er en hjertesak for meg å gi deg en forståelse av hva som kan være den grunnleggende årsaken til stoffskifteproblemet ditt. Når du har funnet den, har du nemlig nøkkelen til å kunne gi deg selv en riktigere behandling og dermed fjerne symptomene. Den grunnleggende årsaken kan være stress, dårlig kost og fordøyelse, infeksjoner, forgiftning, medisiner og negative tankemønstre, men i de fleste tilfellene, helt opp til 90 prosent, er autoimmunitet den grunnleggende årsaken.

Når årsaken er autoimmunitet, skal først og fremst immunforsvaret behandles. Immunforsvaret er nemlig årsaken til at stoffskiftet ikke lenger fungerer som det skal. Ved autoimmunitet angriper immunforsvaret sitt eget vev og celler, og bryter derved ned kroppen innenfra. Begrepet autoimmunitet rommer cirka 100 forskjellige sykdommer som alle har samme grunnleggende årsak, nemlig et immunforsvar som angriper sitt eget vev. Hashimotos sykdom (lavt stoffskifte) og Graves sykdom (høyt stoffskifte) er blant de mest alminnelige autoimmune sykdommene. Ifølge den amerikanske organisasjonen AARDA (The American Autoimmune Related Diseases Association) er autoimmune sykdommer den nest hyppigste årsaken til kronisk sykdom i USA, og en av de hyppigste dødsårsakene blant yngre og middelaldrende kvinner. I Danmark ble det i 2001 estimert at 5 prosent av befolkningen hadde en autoimmun sykdom (vurdert ut fra 31 autoimmune sykdommer). Hyppigheten har vært kraftig stigende siden 1950-årene, og på verdensbasis er det spådd en epidemi av autoimmune sykdommer. Og herav følger at det også kan forventes en markant stigning i forekomsten av stoffskiftesykdommer.

Gjenvinn kontrollen over helsen din

Jeg har skrevet denne boken til deg fordi jeg gjerne vil gi deg tilbake kontrollen over helsen din. Ved å bruke den kunnskapen og de verktøyene som jeg presenterer, kan du få orden på stoffskiftet ditt.

Stoffskieproblemer er ytterst komplekse og løses verken av medisiner eller kosttilskudd alene – selv om de kan være et plaster på såret og redusere symptomene. Løsningen er en helhetsbehandling som tar utgangspunkt i kosten og livsstilen din, og tar opp selve årsaken til at stoffskiftet ditt er kommet ut av balanse. Når du behandler årsaken, får du livskvaliteten tilbake, og fremfor alt vil du gjenvinne kontrollen over din egen helse. Hjelp fra profesjonelle behandlere er fortsatt viktig, men kun du kan behandle den grunnleggende årsaken til at stoffskiftet ditt ikke lenger fungerer som det skal.

Du behandler årsaken til stoffskifteproblemet ditt ved å ordne opp i stressnivå, kosthold, fordøyelse, sovevaner, mosjon, eksponering for skadelige stoffer og dine begrensende tankemønstre.

Medisiner er for mange en nødvendighet, og verktøyene i denne boken kan fint kombineres med bruk av medisiner, mot både for lavt og for høyt stoffskifte. Men det er en stor sjanse for at du kan redusere behovet for medisiner, eller kanskje helt unngå det, når du tar tak i årsakene til stoffskiftesykdommen din.

Denne boken vil utgjøre en forskjell for alle med stoffskifteproblemer, og aller størst forskjell vil den utgjøre for deg som har en autoimmun stoffskiftesykdom, det vil si enten Hashimotos (lavt stoffskifte) eller Graves (høyt stoffskifte) sykdom, og det har cirka 90 prosent av alle med stoffskifteproblemer. Det skyldes at det etablerte helsesystemet ikke kan tilby deg en behandling som går inn i selve årsaken til at sykdommene er oppstått. Men det kan du selv gjøre når du har lest denne boken.

Om denne boken

Boken har jeg skrevet sammen med Else Marie Juhl Thomsen, som er et fantastisk menneske, en uovertruffen skribent og en mester i å avdekke hvordan man kan lykkes, og finne frem til kjernen i kompliserte problemstillinger. Og der jeg har lavt stoffskifte, har Else Marie høyt stoffskifte, så vi har begge gjennomlevd de problemstillingene som boken handler om.

Bokens innhold bygger på evidens- og erfaringsbasert forskning som er beskrevet i litteraturen, supplert med intervjuer med nøkkelpersoner innenfor området. Behandlingsstrategien bygger i tillegg på min kunnskap og erfaring som ernæringsterapeut og naturopat, og det blir gitt eksempler fra mitt personlige stoffskifteforløp.

Boken består av tre hovedtemaer:

1: Forstå stoffskiftet ditt.

2: Finn årsaken til ubalansen i stoffskiftet ditt.

3: Få stoffskiftet ditt tilbake i balanse.

Vi håper at du har lyst til å lese boken i sin helhet, men har du ikke tid eller krefter akkurat nå, kan du starte med et hurtig overblikk over BIS-modellen, lese innledningene til hvert kapittel, og velge ut de handlingene bakerst i boken som du har mest bruk for å gjennomføre i første omgang. Når du får mer overskudd, kan du alltid vende tilbake til detaljene og bruke boken som en god «reiseguide» på den videre ferden din.

Når du har lest boken, er det vårt håp at du har funnet årsaken til ubalansen i stoffskiftet ditt og fått verktøyene til å stoppe kaskaden av kjedelige symptomer, så du igjen kan få et liv fylt med glede og velvære, og ikke minst energien til å leve ut alle dine drømmer. Kort sagt, at du har fått orden på stoffskiftet ditt.

Min egen stoffskiftereise

Jeg har valgt å fortelle min personlige stoffskiftehistorie, fordi den illustrerer fasene og utfordringene som de fleste går gjennom i sine stoffskifteforløp, og ikke minst viser den konturene av det handlingsforløpet som boken bygger på.

Et tilfeldig møte som endret livet mitt

«Du burde prøve å kontakte Jenny. Jeg tror hun vil kunne hjelpe deg.»

Ordene kommer fra Emma, som raskt setter i gang med å klippe håret mitt.

Stedet er en frisørsalong i Perth på Australias vestkyst som familien min og jeg flyttet til to måneder tidligere. Utenfor er det stekende varmt, temperaturen nærmer seg 40 grader, og inne sitter jeg i frisørsalongen og føler meg som en klatt gelé med tynt og slapt hår utvendig, og sliten, trist og energitappet innvendig. Spesielt kjennes hodet som om jeg går rundt i en konstant tåke. I ukevis har jeg gitt det australske været og varmen skylden for trettheten og min miserable tilstand.

Jeg har alltid vært sunn og frisk, og det har aldri feilet meg noe alvorlig inntil stoffskifteproblemene mine begynte i 40-årsalderen. På daværende tidspunkt hadde jeg imidlertid ingen anelse om at stoffskiftet mitt var sykt.

Barndommen min var veldig sunn med masser av mosjon og hjemmelaget mat tilberedt med sunne råvarer, men fra 20- til 40-årsalderen tok jeg igjen med en relativ hard livsstil hvor jeg til tider levde mer eller mindre av kaffe og røyk, og livet var festlig med rikelige mengder alkohol. Mosjon har imidlertid alltid vært min trofaste følgesvenn, og det er nok grunnen til at jeg tross alt har sluppet heldig fra alle de usunne årene mine.

Jeg møtte først mannen i mitt liv da jeg var i slutten av 30-årene, og kom derfor sent i gang med babyproduksjonen. Det viste seg snart at det ikke var lett å bli gravid. Det endte med at vi fikk fertilitetsbehandling, og det var et langstrakt forløp med gjentatte aborter. Heldigvis ble det en lykkelig utgang, og vi fikk en skjønn datter. Sett i etterpåklokskapens klare lys var nok de gjentatte abortene det første tegnet på at stoffskiftet mitt var lavt, selv om alderen min selvfølgelig også har spilt en rolle.

Da datteren vår var omtrent to år, forsøkte vi å få et barn til, og etter sjette forsøk ved fertilitetsklinikken var jeg igjen gravid. Samtidig fikk mannen min jobb i Australia. Og da jeg var tre måneder på vei, flyttet vi down under. Planen var at vi skulle bo der i cirka tre år. Alt var nærmest perfekt – nye eventyr, ny baby, sol og sommer.

Vi ankom Australia i begynnelsen av desember, et tidspunkt med herlige 20 grader i skyggen. Vi startet med å bo i en ferieleilighet sentralt i Perth, men kikket samtidig etter et hus som vi kunne leie. Det var en hektisk tid med utpakking, barnepass og alt det praktiske med å etablere en ny tilværelse i en ny verden. Jeg følte meg glad, litt stresset og sliten på samme tid. En ukes tid etter vår ankomst begynte jeg å blø og ble selvfølgelig straks bekymret. Det var en lørdag formiddag, og vi hadde ingen anelse om hvor det nærmeste sykehuset var. Vi visste faktisk heller ikke hvor vi sto med hensyn til helseforsikring osv. Vi endte med å kjøre fra det ene sykehuset til det andre, men fant omsider et sted hvor de ville ta en kikk på meg. Det ble foretatt en skanning, som viste at det ikke var liv, og jeg måtte derfor ha en abort. Det var ubeskrivelig hardt å skulle gjennomgå alt det fysiske. Det endte faktisk med at jeg var nær ved å forblø og måtte ha flere inngrep.

Etter denne tragiske starten på vårt nye eventyr var jeg helt utkjørt og hadde det utrolig dårlig. Jeg hadde mistet mye blod, men avslått tilbudet om blodtransplantasjon, noe som gjorde meg veldig svak. Mannen min hadde akkurat startet i ny jobb. Den nye arbeidsgiveren var veldig forståelsesfull, så han tok fri i en uke. Men han måtte selvølgelig tilbake til arbeidet, og jeg skulle få hverdagen til å fungere. Etter to uker fant vi et hus og flyttet inn, og langsomt begynte jeg å komme til hektene igjen. Helt bra ble det imidlertid ikke. Jeg fortsatte å være trett og trist.

Alt det forteller jeg ikke Emma, men jeg får da sagt at starten vår i Australia har vært litt tøff, og at jeg konstant er veldig trett, så hun anbefaler meg å snakke med Jenny Pickford.

«Jenny er naturopat,» forteller Emma videre mens hun energisk forsøker å gi det slappe håret mitt litt førstehjelp med kam og saks, «og jeg er sikker på at hun vil kunne få deg på rett kjøl igjen.»

Naturo… hva for noe?* Jeg har aldri hørt om en naturopat før, men jeg forstår da at en naturopat i Australia er en utdannet naturlege. Naturopater, eller en naturmedisinsk behandler/lege, bruker naturlige behandlinger for å bringe kroppen i balanse og helbrede sykdommer. Behandlingene omfatter kosthold, livsstilsendringer, tilskudd av vitaminer og mineraler, og urte- og energimedisin. I Australia er naturopatene en del av det etablerte helsesystemet, og det gis tilskudd til behandlinger. Her er det også tradisjon for at legene samarbeider med naturopatene om å skape den beste helhetsløsningen for pasientene.

Jeg får hjelp – pluss inspirasjon til verdens beste jobb

Kort tid etter besøket mitt hos frisøren kontakter jeg Jenny, og det blir på alle måter et skjellsettende møte som kommer til å endre livet mitt på flere plan, så vel personlig som profesjonelt. For det første får Jenny meg raskt tilbake på sporet når det gjelder helsen min, og for det andre blir jeg så fascinert av det hun kan, at jeg straks skriver meg inn på naturopatstudiet, som i Australia er en 3-årig utdannelse på fulltid. Med utgangspunkt i min sterke naturfaglige bakgrunn (doktorgrad og kjemiingeniør) og vår planlagte oppholdstid i Australia passer det som fot i hose.

Første omgang

Slik fikk jeg orden på stoffskiftet mitt

Jenny fant ut at stoffskiftet mitt var for lavt, og behandlet det ved hjelp av urter, vitaminer og kost. Det virket raskt, og jeg fikk det mye bedre. I praksis betød det at jeg hadde mye mer energi, bedre «tankekraft», og det gode humøret mitt kom tilbake. Jeg gikk i løpet av det første året mitt i Australia jevnlig til Jenny, og hun hjalp meg med å fastholde balansen i stoffskiftet mitt. Da jeg jo selv hadde begynt å studere for å bli naturopat, fortsatte jeg etter mine konsultasjoner hos Jenny selv å behandle stoffskiftet mitt. Det gjorde jeg med vitaminer, urter og kosten min. Behandlingsplanen gikk i første omgang ut på å sikre at jeg fikk tilført alle de essensielle næringsstoffene som var nødvendige for at stoffskiftet kunne fungere optimalt. Samtidig var jeg opptatt av å styrke leverfunksjonen, som er avgjørende for hormonproduksjonen. Det hjalp, og jeg følte meg bedre til pass.

Det skulle gå en del år da jeg ikke tenkte så mye over stoffskiftet mitt. Jeg forsikret meg om at jeg fikk tilført alle de essensielle næringsstoffene som skal til for at stoffskiftet kan fungere optimalt, jeg spiste sunt og passet godt på leveren – og forutsatte at alt var som det skulle være. Det var det bare ikke!

Andre omgang

Jeg må et spadetak dypere

Jeg fikk flere symptomer på at stoffskiftet mitt var ute av balanse, men jeg klarte ikke å koble det sammen med stoffskiftet mitt.

•Jeg var ofte trett om ettermiddagen og måtte gjerne legge meg i en halv time – det tilskrev jeg at jeg hadde et hardt program med studier og et travelt liv for øvrig.

•Jeg hadde i perioder en analkløe som var ved å drive meg til vanvidd – det spolerte nattesøvnen og sexlivet, og gjorde meg veldig irritabel. Jeg ble undersøkt på kryss og tvers for parasitter, sukkersyke, tarmkreft osv., men det ble ikke funnet noe unormalt.

•Jeg ble stresset over små ting som ikke hadde irritert meg før, og det ga seg uttrykk i dårlig humør og irritasjon.

•Jeg kunne ikke tenke klart og følte at jeg hadde vatt i hjernen.

•Jeg hadde begynt å miste håret, og frisøren min hadde kommentert at håret mitt var blitt annerledes og slapt.

Det hele kulminerte da jeg en kveld etter at vi hadde flyttet tilbake til Danmark, kjørte på feil side av veien.

Jeg skulle møte noen venninner på Islands Brygge i København, hvor jeg tidligere hadde bodd i flere år. Jeg var kjent i området, men ble likevel forvirret over litt veiarbeid som delvis blokkerte innkjørselen til en sidevei. Det betød at jeg havnet på den gale siden av veien. Det er naturligvis ille å kjøre mot trafikken, men det verste var at jeg ikke selv la merke til det. Kun fordi medpassasjeren min stille og rolig spurte meg om jeg ikke hadde tenkt å skifte fil, kom jeg tilbake i rett kjørebane. Et sekund senere drønnet en stor, motgående buss forbi! Det ble en skikkelig vekker for meg. Jeg følte at hodet mitt ikke fungerte ordentlig. Jeg kunne ikke lenger ha flere baller i luften, og situasjonen i bilen satte det hele på spissen. (I januar 2015 påpekte da også den amerikanske legen Charles Smith og hans kolleger at særlig lavt stoffskifte kan påvirke kjøreegenskapene mer enn alkohol.)

Langt om lenge sto ting klarere for meg, og jeg bestemte meg for å gå til legen for å få tatt en blodprøve og bli testet for antistoffer mot skjoldbruskkjertelen. Tilstedeværelsen av slike antistoffer er nemlig tegn på at årsaken til stoffskifteproblemet er autoimmun sykdom, noe som betyr at immunforsvaret angriper og bryter ned skjoldbruskkjertelen og dermed ødelegger stoffskiftet. Så er det antistoffer til stede, skal først og fremst immunforsvaret behandles. Er det ikke antistoffer til stede, er årsaken til stoffskifteproblemet noe annet – ofte stress, infeksjon, forgiftning, medisinering, dårlig kost eller dårlig fordøyelse. Behandlingsstrategien er også en annen.

At jeg overhodet kom på tanken om å bli testet for antistoffer, skyldtes at jeg i naturklinikken min jevnlig hjalp klienter med lavt stoffskifte og ofte ba dem få testet om de hadde antistoffer. Jeg opplevde nemlig stadig vekk at klientene mine var slitne og i dårlig form, selv om de hadde fått vite at stoffskiftet deres var normalt siden verdien deres av TSH (tyreoideastimulerende hormon, den typiske stoffskiftemarkøren som måles i en blodprøve) lå innenfor normalområdet, og selv om de fikk medisiner og ble ansett for ferdigbehandlet.

For å fastslå om autoimmunitet er årsaken til problemene, er det viktig å undersøke om det er antistoffer til stede. Er det det, skal immunforsvaret behandles for å få stoffskiftet tilbake i balanse. Det er årsaken som skal finnes og fjernes; først da kan du få orden på stoffskiftet ditt.

Jeg opplevde dessuten at mange hadde vanskelig for å få en henvisning fra legen sin til å få tatt de relevante blodprøvene for antistoffer.

Nå hadde jeg selv de samme symptomene som klientene mine – spesielt tåkete hjerne og manglende konsentrasjonsevne – til tross for at TSH-nivået mitt lå fint innenfor normalområdet. Jeg forventet derfor at det ville bli en utfordring å få en henvisning fra legen min til å få tatt de relevante blodprøvene, herunder test for antistoffer, men det var det heldigvis ikke. Jeg overveide også om jeg skulle gå til legen med morgenhår og uten sminke – i håp om at hun ville si ja til at jeg fikk tatt den ønskede blodprøven fordi jeg så syk ut. Jeg overveide også løstsittende klær så jeg kunne se litt tykk ut, siden mange mennesker med lavt stoffskifte er overvektige og ikke slanke som jeg. Jeg endte imidlertid med å møte opp hos legen i normalutgaven av meg selv med nyvasket hår, naturlig sminke og relativt stramtsittende klær. Jeg ønsket å signalere at jeg er en ressurssterk person som tar ansvar for min egen helse, og at jeg hadde gode grunner til å be om å få tatt akkurat denne blodprøven.

Legen min hadde visst aldri opplevd at noen hadde bedt om en test for antistoffer (anti-TPO) uten at det forut for det hadde vært et forløp med tiltakende symptomer på stoffskiftesykdom, men hun var heldigvis positiv til at jeg skulle få ta testen. Selv om jeg hadde forventet dårlig nytt, var det likevel et sjokk å få resultatet av blodprøven. Den viste nemlig at jeg hadde en veldig høy verdi av antistoffer (750 IE/ml), mens TSH lå fint innenfor normalområdet.

Det gikk cirka fem år fra tidspunktet da jeg første gang forsøkte å bli gravid, til jeg i forbindelse med besøket hos naturopaten Jenny fant ut at stoffskiftet mitt var ute av balanse. Deretter gikk det ytterligere fem år før jeg fant ut at jeg hadde antistoffer og derfor lider av den autoimmune stoffskiftesykdommen Hashimotos sykdom. Den gradvise utviklingen av symptomene mine i løpet av de ti årene kan lett forklares. Den skyldes nemlig at jeg i kraft av min autoimmune sykdom har hatt et immunforsvar som konstant har vært i gang med å bryte ned skjoldbruskkjertelen, som derved er blitt dårligere og dårligere til å produsere stoffskiftehormoner.

Jeg har siden behandlet meg selv for stoffskiftesykdommen, og jeg har igjen fått bukt med antistoffene mine, som innledningsvis endret seg i denne takten:

Kort sagt …

Min reise i fugleperspektiv

Om jeg kort skal forklare hvordan jeg har fått orden på stoffskiftet mitt, har det handlet om følgende:

•Det første skrittet har vært å forstå stoffskiftet, og hvorfor det er kommet ut av balanse.

•Det neste skrittet har vært å finne årsaken til ubalansen.

•Det siste skrittet har vært å gjenskape balansen i stoffskiftet og dermed også balansen i kroppen. For å gjenskape balansen i stoffskiftet har jeg mer konkret gjort følgende:

•Redusert stress i livet mitt.

•Optimert kosten min så jeg får i meg alle de essensielle næringsstoffene.

•Forbedret fordøyelsen min.

•Fokusert på livsstilen min, spesielt på å få den riktige formen for mosjon og tilstrekkelig med søvn.

•Redusert eksponeringen min for skadelige stoffer i omgivelsene.

•Behandlet tankemønstrene mine ved hjelp av tapping og meditasjon.

•Identifisert og behandlet årsaken til stoffskifteproblemet mitt, nemlig autoimmunitet.

•Hatt klare mål og prioriteringer så jeg hele tiden har kunnet overskue veien mot et stoffskifte i balanse.

Dette kan synes ganske overveldende, men jeg har tatt små skritt om gangen og sett det som en reise som skaper balanse i stoffskiftet mitt, og dermed vitalitet og sunnhet.

Nå gjelder det altså din reise mot vitalitet og sunnhet. Første etappe er å forstå stoffskiftet ditt og hvorfor det kommer ut av balanse.

Har du tenkt over …

•Hvordan ser din stoffskiftehistorie ut? (Hvis du ikke har en egentlig stoffskiftehistorie, men en mistanke om at du har stoffskifteproblemer, så tenk over hvilke hendelser du bygger mistanken på.)

•Er du klar til å ta ansvar for din egen helse ved å å se nærmere på kosten og livsstilen din?

* Naturopat er en beskyttet akademisk tittel i flere land, deriblant Canada, Australia, Sveits og i mange stater i USA. Tittelen brukes også i Norge, men det er lettere å finne en ernæringsterapeut eller utdannet naturmedisiner som vil kunne tilby mange av de samme tjenestene og besitte de samme kunnskapene som en utdannet naturopat. Se https://en.wikipedia.org/wiki/Naturopathy eller https://nnh.no/

Enkelte norske leger har også utdannelse i dette, og stoffskiftegrupper på Facebook kan være et sted å be om tips.

Husk, det er en reise du skal ut på.

Ta det første trinnet nå, så er du allerede på vei.

Gled deg, for hvert trinn vil gjøre deg godt.

Lykke til!